พาณิชย์ จับมือเอกชน จัดโครงการพาณิชย์ลดราคาช่วยประชาชน ระดับ อําเภอ รอบที่ 4 นำสินค้าร่วมลดราคา  2,313 รายการ
พาณิชย์ จับมือเอกชน จัดโครงการพาณิชย์ลดราคาช่วยประชาชน ระดับ อําเภอ รอบที่ 4 นำสินค้าร่วมลดราคา 2,313 รายการ  นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังเป็นประธานเปิดโครงการ “พาณิชย์ลดราคา..ช่วยประชาชน ระดับ อําเภอ” รอบที่ 4 ว่า กระทรวงพาณิชย์ ได้ร่วมมือกับภาคเอกชน อาทิ ผู้ผลิต ค้าส่ง-ค้าปลีก และห้างสรรพสินค้าระดับอำเภอ จำนวน 211 ราย จัดโครงการลดค่าครองชีพให้กับประชาชนที่ได้รับผลกระทบจากสถานการณ์โรคโควิด-19 จากที่ได้ดำเนินการมาแล้ว 3 รอบมีสินค้าเข้าร่วมจำนวน 4,845 รายการ ล่าสุดได้ขยายโครงการลดราคาสินค้าเป็นรอบที่ 4  โดยจะจัดสินค้าลดราคาพิเศษที่ลงลึกไปถึงทุกอำเภอทั่วทั้งประเทศรวม 76 จังหวัด 878 อำเภอ ระยะเวลาดำเนินการ 2 เดือน คือ ตั้งแต่เดือนมิถุนายน-กรกฎาคม โดยจะเปิดตัวครั้งแรกในวันที่ 7 มิถุนายนนี้ ใน 45 จังหวัด 45 อำเภอทั่วทั้งประเทศ โดยมีสินค้าลดราคาทั้งหมด2,313 รายการ ใน 6 หมวดสินค้า ที่จำเป็นต่อชีวิตประจำวันลดราคาตั้งแต่ร้อยละ 4 ถึงร้อยละ 68 อาทิ ข้าวสาร ขนาด 5 กิโลกรัมของ อคศ. จำหน่ายถุงละ 99 บาท / ไข่ไก่แพ็คละ 10 ฟองขาย ราคาแพ็คละ 20 บาท / น้ำมันปาล์มขวดขนาด 1 ลิตร ราคาขวดละ 30 บาท / ปลากระป๋อง กระป๋องละ 10 บาท  และ น้ำตาลทราย กิโลกรัมละ 20 บาท เป็นต้น ทั้งนี้คาดว่าน่าจะช่วยลดค่าครองชีพประชาชนได้ประมาณ 1,000 ล้านบาท